**Informatīvais ziņojums**

**Par ES Tieslietu un iekšlietu ministru padomes 2014.gada 8.-9.jūlija neformālajā sanāksmē izskatāmajiem Iekšlietu ministrijas kompetencē esošajiem jautājumiem**

**1. Ministru padomes neformālās sanāksmes darba kārtība**

Š.g. 8.-9.jūlijā Milānā, Itālijā notiks Eiropas Savienības tieslietu un iekšlietu ministru padomes neformālā sanāksme, kuras darba kārtībā iekļauti šādi Iekšlietu ministrijas kompetencē esoši diskusiju jautājumi:

1. Pirmie apsvērumi par jauno stratēģisko vadlīniju iekšlietu jomā konkrētiem aspektiem;
2. Vidusjūras reģiona darba grupa: turpmākie pasākumi;
3. Civilā aizsardzība: stratēģija katastrofu riska mazināšanai.

 Vienlaikus ministriem tiek plānota viedokļu apmaiņa par vardarbību pret sievietēm darba pusdienu laikā.

**1.1. Pirmie apsvērumi par jauno stratēģisko vadlīniju iekšlietu jomā konkrētiem aspektiem**

*- viedokļu apmaiņa*

Š.g. 27.jūnijā Eiropadome apstiprināja stratēģiskās vadlīnijas attiecībā uz tieslietu un iekšlietu jomas nākotni (*turpmāk tekstā – stratēģiskās vadlīnijas*), kas, pēc tam, kad būs beidzies Stokholmas programmas darbības termiņš, turpmākos gadus kalpos par pamatu ES tieslietu un iekšlietu politikas plānošanai.

Itālijas prezidentūra, ievērojot apstiprinātās vadlīnijas, ierosina diskusijas par 3 nozīmīgiem jautājumu blokiem: 1. Migrācija izaugsmei; 2. Uzlabota iekšējās un ārējās dimensijas koordinācija un 3. Iekšējās drošības stratēģija.

* *Migrācija izaugsmei*

Ievērojot ekonomiskās krīzes mazināšanos, kā arī ilgtermiņa demogrāfiskās tendences ES, ko vēl nesen ir atzīmējusi ANO, ir radusies situācija, kad daudzi uzņēmumi saskaras ar kvalificētu darbinieku trūkumu. Daudzās sfērās ir ievērojams personāla trūkums un uzņēmumiem ir problēmas aizpildīt radušās vakances.

Ir skaidrs, ka tikai migrācijas politika nav spējīga atrisināt radušos situāciju, taču tā var būt kā viens no instrumentiem tās risināšanai.

Ņemot vērā minēto, ministriem būs iespēja apmainīties ar viedokļiem par to, kas būtu jādara, lai uzlabotu darba tirgus mobilitāti, kā piesaistīt profesionālus darbiniekus nozarēs, kurās tādi trūkst utt.

* *Uzlabota iekšējās un ārējās dimensijas koordinācija*

Eiropas Ārējās darbības dienesta (EĀDD) izveide un Globālās pieejas migrācijai un mobilitātei pieņemšana ir liels atspēriens ES ārējo iniciatīvu laukā, kas skar migrāciju un mobilitāti, taču vienlaikus palielina nepieciešamību pēc efektīvākas jautājumu koordinācijas.

ES spēju (koordinēt dažādus ārējās dimensijas jautājumus) uzlabošanas nepieciešamība īpaši sasaucas ar kritisko situāciju kaimiņvalstīs. Sīrijas un Lībijas krīze ir spilgts piemērs tam, ka ES rīcībā esošie rīki ir vēl aizvien nepietiekoši salīdzinājumā ar esošajiem izaicinājumiem.

Ievērojot minēto, ministri tiks aicināti izteikties par to, kā, piemēram, varētu tikt efektīvāk uzlabota koordinācija starp dažādām institūcijām, kas nodarbojas ar migrācijas iekšējās un ārējās dimensijas jautājumiem.

* *Iekšējās drošības stratēģija*

2010.gadā ES tika apstiprināta Iekšējās drošības stratēģija ar 5 galvenajiem mērķiem: 1. likvidēt starptautiskos noziedzīgos tīklus; 2. novērst terorismu, tai skaitā radikalizāciju un vervēšanu terorisma nolūkos; 3. paaugstināt personu un uzņēmumu drošības līmeni kibertelpā; 4. stiprināt drošību ar efektīvu robežu pārvaldību; 5. paaugstināt ES elastību pret katastrofām. Saskaņā ar š.g. jūnija Eiropadomes uzdevumu stratēģijas pārskats un apstiprināšana jāveic līdz 2015.gada vidum, t.i. Latvijas prezidentūras ES laikā.

Saskaņā ar Stratēģiskajām vadlīnijām Iekšējās drošības stratēģiju ir nepieciešams pārstrādāt, par pamatu ņemot aktuālo situāciju drošības jomā un globālās attīstības tendences.

Ievērojot minēto, ministriem būs iespēja diskutēt par jautājumiem, kas skar Iekšējās drošības stratēģijas pārstrādāšanu, par to, kuras būtu tās jomas, kuras stratēģijā ir īpaši jāakcentē, un, kā uzlabot sinerģiju starp ES iekšējās drošības politiku un citām ar to saistītām ES politikām utt.

Spēkā paliek nostāja, kas ietverta nacionālajā pozīcijā par brīvības, drošības un tiesiskuma telpas tālāku attīstību, kas sagatavota dalībai Tieslietu un iekšlietu padomes sanāksmē š.g. jūnijā (apstiprināta Ministru kabinetā š.g. 3.jūnijā un saskaņota Saeimas Eiropas lietu komisijā š.g. 4.jūnijā).

**1.2. Vidusjūras reģiona darba grupa: turpmākie pasākumi**

*- viedokļu apmaiņa*

Vidusjūras jautājumu darba grupa tika izveidota pēc traģiskajiem notikumiem Vidusjūrā 2013. gada rudenī, kad Lampedūzas salas piekrastē dzīvību zaudēja vairāk nekā 300 migrantu.

Darba grupas mērķis, pamatojoties uz Eiropadomes un Tieslietu un iekšlietu Padomes uzdevumu doto uzdevumu 2013. gada oktobrī, bija identificēt un īstenot īstermiņa un ilgtermiņa operatīvu pasākumu kopumu, kas varētu sniegt atbalstu turpmāku traģēdiju novēršanai. Darba grupā tika sagatavots visaptverošs rīcības plāns, kurā identificēti veicamie pasākumi, lai turpmāk novērstu Lampedūzai līdzīgas traģēdijas.

Veicamie pasākumi ir sagrupēti piecās jomās - sadarbība ar trešajām valstīm, reģionālo aizsardzības programmu un legālo kanālu Eiropas sasniegšanai stiprināšana, cīņa pret cilvēku nelikumīgu pārvadāšanu un tirdzniecību, pastiprināta robežu uzraudzība Vidusjūrā, kā arī palīdzība dalībvalstīm, kas saskaras ar lielāko migrācijas spiedienu.

2014. gada jūnija Tieslietu un iekšlietu padomes sanāksmē Komisija prezentēja pirmo uzraudzības ziņojumu par Vidusjūras jautājumu darba grupas īstenotajiem pasākumiem. Tāpat arī Eiropadomes 26.-27. jūnija sanāksmē šis jautājums tika īpaši uzrunāts nākotnes vadlīniju kontekstā.

Ņemot vērā lielo rekomendāciju skaitu un lielo veicamo pasākumu apjomu, kā arī, ņemot vērā nepārtraukto un palielināto spiedienu uz Vidusjūras valstīm (apmēram desmitkārtīgs palielinājums pirmajos 2014. gada mēnešos, salīdzinot ar to pašu periodu 2013. gadā), šobrīd atsevišķas dalībvalstis aicina identificēt atsevišķas galvenās prioritātes īstenošanai katrā no piecām jomām.

Līdz ar to Itālijas prezidentūra ir sagatavojusi dokumentu, kurā mēģina identificēt aktuālākās prioritātes katrā no piecām jomām, kas noteiktas Vidusjūras jautājumu darba grupas rīcības plānā.

Spēkā paliek nostāja, kas ietverta nacionālajā pozīcijā par brīvības, drošības un tiesiskuma telpas tālāku attīstību, kas sagatavota dalībai Tieslietu un iekšlietu padomes sanāksmē š.g. jūnijā (apstiprināta Ministru kabinetā š.g. 3.jūnijā un saskaņota Saeimas Eiropas lietu komisijā š.g. 4.jūnijā).

***Latvijas nostāja***

 Latvija pozitīvi vērtē Vidusjūras reģiona darba grupas paveikto saistībā ar identificētajiem pasākumiem un atbalsta iesāktā darba turpināšanu. Šiem pasākumiem ir jābūt savstarpēji sabalansētiem un jārespektē katras individuālās dalībvalsts kapacitāte.

Latvija kopumā var atbalstīt identificētās galvenās prioritātes veicamajām darbībām, īstenošanai katrā no piecām jomām, kas noteiktas Vidusjūras jautājumu darba grupas rīcības plānā.

**1.3. Civilā aizsardzība: stratēģija katastrofu riska mazināšanai**

*- viedokļu apmaiņa*

Š.g. 8.jūlija Tieslietu un iekšlietu neformālās ministru padomes sanāksmes pēcpusdienas sesija tiks veltīta civilās aizsardzības jautājumiem, proti, post – Hjogo rīcības pamatplānam katastrofu riska mazināšanai.

Hjogo rīcības pamatplāns „*Veidojot valstu un kopienu elastību pret katastrofām”* ir 10 gadu plāns, ko 2005.gadā pieņēma 168 ANO dalībvalstis, kuras brīvprātīgi apņēmās īstenot piecas rīcības prioritātes, lai veidotu pasauli labāk aizsargātu pret dabas katastrofām (Latvija nav šo valstu starpā). Pamatplāna kopējais mērķis bija līdz 2015.gadam panākt valstu un kopienu elastību pret katastrofām, tajā skaitā katastrofu draudu samazinājumu – cilvēku dzīvības, sociālās sfēras, ekonomikas un vides postījumu un zaudējumu izteiksmē.

2012.gada decembrī ANO Ģenerālā asambleja pieņēma lēmumu 2015.gada martā, Japānā rīkot trešo pasaules konferenci katastrofu riska mazināšanai. Konference būs veltīta Hjogo rīcības pamatplāna pārskatīšanai un tajā uzstādīto mērķu izpildes izvērtēšanai, ievērojot, ka drīz būs pagājuši 10 gadi kopš tā pieņemšanas, un ir nepieciešams domāt par jauna, pārstrādāta ietvara izstrādi.

Lai sniegtu ieguldījumu post - Hjogo rīcības pamatplānā, sanāksme sastāvēs no 3 atsevišķām darba sesijām.

Pirmajā darba sesijā notiks diskusijas par to, kā nodrošināt savstarpēju saskaņotību starp post-Hjogo rīcības plānu, plāniem attiecībā uz klimata maiņu un ilgtspējīgu attīstību (publiskām/privātām investīciju stratēģijām). Otrajā darba sesijā ministri varēs apmainīties viedokļiem par to, kā nacionālā un reģionālā politika un tiesību akti var veicināt lielāku pašvaldību iesaisti attiecībā uz efektīvāku starp-sektorālo koordināciju un atbilstošas vides izveidi sensitīvu lēmumu pieņemšanai privātajā sektorā. Pēdējā darba sesija skar inovāciju jomu un to, kā zinātne (pētījumi, tehnoloģiju attīstība, inovācijas utt), prasmes un zināšanas var tikt izmantotas, lai efektīvāk sasniegtu noteiktos mērķus.

Spēkā paliek nostāja, kas ietverta nacionālajā pozīcijā par Komisijas paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai, un Padomes secinājumu projektu par Hjogo rīcības pamatplānu laikposmam pēc 2015. gada: elastības/izturētspējas veidošana, īstenojot riska pārvaldību (apstiprināta š.g. 23.maijā).

***Latvijas nostāja***

Latvija uzskata, ka ir nepieciešams turpināt iesākto darbu pie post-Hjogo rīcības pamatplāna iestrādēm un tic, ka nākotnē tas sniegs būtisku ieguldījumu turpmākai saskaņotas katastrofu riska mazināšanas politikas veidošanai Eiropas Savienībā

**2. Latvijas delegācija**

Latvijas delegāciju Tieslietu un iekšlietu padomes sanāksmes laikā iekšlietu jautājumos vadīs iekšlietu ministrs **Rihards Kozlovskis**.

Iekšlietu ministrs R.Kozlovskis

Valsts sekretāre I.Pētersone-Godmane

Eiropas lietu un starptautiskās sadarbības departamenta

Eiropas lietu nodaļas vecākais referents Igors Silantjevs

Tel: 67219569 Fax: 67829689

e-pasts: igors.silantjevs@iem.gov.lv

27.06.2014. 12:00

vārdu skaits: 1231